SL Uradni list Evropske unije C 320/47

Objava vloge za na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 320/20

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„HESSISCHER HANDKÄSE“, „HESSISCHER HANDKÄS“

ES št.: DE-PGI-0005-0618-06.07.2007

ZGO ( X ) ZOP ( )

1. Ime:

„Hessischer Handkäse“, „Hessischer Handkäs“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.3 – Siri

3.2 Opis proizvoda, za katerega se uporablja ime iz točke 1:

„Hessischer Handkäse“/„Hessischer Handkäs“ označuje majhne hlebčke sira, ki so se prvotno oblikovali ročno, zaradi česar so bili veliki kot dlan. „Hessischer Handkäse“/„Hessischer Handkäs“ spada med sire iz kislega mleka. Siri iz kislega mleka so izdelani predvsem iz skute iz kislega mleka, pridobljene samo s kisanjem (brez sirila).

„Hessischer Handkäse“/„Hessischer Handkäs“ je v obliki rdečega sira za mazanje (rumeni sir), lahko pa je tudi s plesnijo, in sicer v različnih količinah. Značilno obliko hlebca ima zaradi tradicionalne izdelave. Vsak sir tehta od 20 g do 125 g. Sir „Hessischer Handkäse“/„Hessischer Handkäs“ se proizvaja izključno v kategoriji sirov z „malo maščobami“.

Značilnosti sira „Hessischer Handkäse“/„Hessischer Handkäs“:

(a) Kot rdeči sir za mazanje (rumeni sir): Zunanjost gladka površina z zlatorumeno do rdečkastorjavo sredico za mazanje, mastna, sijoča Notranjost belkaste do rahlo rumenkaste barve Kakovost testa mehko do trdo, enakomerna zrelost od zunaj navznoter Vonj in okus čist, začinjen do pikanten

(b) Kot rdeči sir za mazanje (rumeni sir) z mlečno plesnijo (domači): Zunanjost rahlo rumenkasta s plastjo bele mlečne plesni, tudi enostransko, včasih neravna do nagubana koža Notranjost bele do rumenkaste barve, površina reza brez sijaja Kakovost testa mehko, enakomerna zrelost od zunaj navznoter Vonj in okus čist, blag do rahlo aromatičen

Sestava sira „Hessischer Handkäse“/„Hessischer Handkäs“ je odvisna od izhodiščne snovi, tj. skute iz kislega mleka. V preglednici 1 je prikazana vsebnost njegovih glavnih sestavin.

Preglednica 1

Sestava sira „Hessischer Handkäse“/„Hessischer Handkäs“ (sestavine)

Delež (v %) Maščoba v suhi snovi 1,1–2,3 Beljakovine 26,6–37,7 Ogljikovi hidrati < 1 Voda 55,2–68,6

3.3 Surovine (samo za predelane proizvode):

Surovina za sir „Hessischer Handkäse“/„Hessischer Handkäs“ je skuta iz kislega mleka. Kot glavna sestavina sira je osrednjega pomena. Izdelana je izključno iz kravjega mleka. Nadaljnje sestavine so sol za zorenje, kuhinjska sol (po možnosti jodirana), odvisno od različice recepta je lahko dodana tudi kumina, lahko pa vsebuje tudi kazein in čiste kulture (rdeče kulture).

Skuta iz kislega mleka, ki se uporabi za izdelavo sira „Hessischer Handkäse“/„Hessischer Handkäs“, mora imeti naslednje značilnosti:

Videz bela Konzistenca mehka, ampak čvrsta, rahlo zrnata, nemazasta Vonj in okus čist, po kislem mleku Suha snov najmanj 32 % pH-vrednost < 4,2

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

„Hessischer Handkäse“/„Hessischer Handkäs“ se proizvaja na geografskem območju.

Proizvodnja je sestavljena iz naslednjih postopkov:

— razrezanje in zmletje posameznih kosov skute iz kislega mleka,

— zmešanje skute s sestavinami, kot je sol za zorenje, kuhinjska sol, lahko tudi kumina, ter s sestavinami in kulturami, ki so potrebne za posamezne vrste rdečega sira za mazanje ali „Hessischer Handkäse“/„Hessischer Handkäs“ z mlečno plesnijo,

— oblikovanje hlebčkov sira,

— zorenje sira v zorilnici, ki mu sledi pozorevanje vse do pakiranja.

3.6 Posebna pravila za rezanje, ribanje, pakiranje itd.:

Popolnoma dozorjen sir se pakira pri proizvajalcu na geografskem območju, ker sira ni mogoče prenesti v druge regije, da bi se tam pakiral. Kakovost majhnih hlebčkov sira, od katerih vsak tehta največ 125 g, bi se poslabšala, če bi se prepeljali nezapakirani. Površina hlebčkov sira bi se med prevozom od proizvajalca do drugega obrata za pakiranje izsušila. Med prevozom bi prav tako obstajalo veliko tveganje bakterijske okužbe.

3.7 Posebna pravila za označevanje:

—

4. Jedrnata opredelitev geografskega območja:

Zvezna dežela Hessen

5. Povezava z geografskim območjem:

5.1 Posebnost geografskega območja:

„Hessischer Handkäse“/„Hessischer Handkäs“ se že stoletja izdeluje tradicionalno na kmetijah. Recepti in načini izdelave so se ohranili v hessenskih sirarnah in prilagojeni sodobnim zahtevam na področju izdelave sira iz kislega mleka ustrezajo tradicionalnim postopkom izdelave.

„Hessischer Handkäse“/„Hessischer Handkäs“ je bil prvič v zgodovini omenjen leta 1813, ko so prebivalci mesta Gross Gerau prodajali svoj ročno oblikovani sir na trgu v mestu Mainz.

S povečevanjem proizvodnje je „Hessischer Handkäse“/„Hessischer Handkäs“ postal osnovno živilo „malih ljudi“. Gospodarski in kulturni pomen tega sira za Hessen je poudaril izum sirarskega stroja leta 1893. S tem izumom Petra Traisera II iz mesta Groß Gerau se je proizvodnja sira še povečala. Središče proizvodnje je bila in še vedno je regija Hüttenberger Land, ki danes spada v okrožje Lahn-Dill-Kreis. V občini Hochelheim se je v lokalni kroniki že od leta 1835 pisalo, da trgovina s sirom prinaša zlato v vas.

Skozi leta se je okoli sira „Hessischer Handkäse“/„Hessischer Handkäs“ razvila posebna kulinarična kultura. Eden najbolj znanih regionalnih načinov uživanja tega sira je, da ga damo v posebno marinado iz čebule, kisa in olja („glasba“), s čimer dobimo tako imenovani „Handkäs mit Musik“ (Handkäs z glasbo). Tradicionalni recepti za izdelavo in potrošnjo ter ime „Hessischer Handkäs“/„Hessischer Handkäse“ so se ohranili do danes.

„Hessischer Handkäse“/„Hessischer Handkäs“ se danes proizvaja v nekaj manjših in srednje velikih obrtnih sirarnah po tradicionalnih receptih in postopkih, prilagojenih sodobnim tehnologijam.

5.2 Posebnost proizvoda:

„Hessischer Handkäse“/„Hessischer Handkäs“ je zelo cenjen v Hessnu in sosednjih območjih ter je znan kot hessenska nacionalna jed. Ta specialiteta mora biti poleg „Äbbelwoi“ na jedilniku vsake hessenske gostilne. Ker je zelo pomemben za prebivalce Hessna kot živilo in tudi kot gospodarski dejavnik, je v preteklosti v regiji dobil poseben status. Kot del hessenske kulture je izredno pomemben za regijo, med ljudmi pa velja za zelo kakovostno živilo. „Hessischer Handkäse“/„Hessischer Handkäs“ je še danes značilnost Hessna. Spoštovanje najbolj znanemu hessenskemu živilu je izkazano z oddajo „Handkäs mit Musik“, v kateri govorijo o hessenskih kulinaričnih dobrotah. Njegova edinstvenost izhaja iz dolgoletnih izkušenj hessenskih sirarn pri pridobivanju najboljšega iz vsake skute iz kislega mleka, da se tako poudarijo njene najboljše značilnosti. To povečuje kakovost in zagotavlja uravnoteženo kakovostno izhodiščno snov. K edinstvenosti in posebnosti tega sira prispevajo tradicionalna obrtna proizvodnja in izkušnje. „Tradicionalna proizvodnja“ pomeni izbiro, posamezno sestavo in mešanje posameznih delov skute iz kislega mleka različnih proizvajalcev skute v maso, iz katere se izdela „Hessischer Handkäse“/„Hessischer Handkäs“. Ta postopek zagotavlja skoraj homogeno izhodiščno snov. Oblikovani hlebčki sira zorijo dva do tri dni, pri čemer temperatura v zorilnici narašča od 18 °C na začetku zorenja do približno 30 °C ob koncu zorenja. S to „tradicionalno metodo“ dobi sir intenzivnejši okus.

Zaradi te edinstvenosti in posebnosti je „Hessischer Handkäse“/„Hessischer Handkäs“, predvsem različica z „glasbo“, znan kot „hessenska specialiteta“ tudi zunaj mej regije.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Zaradi dolge tradicije proizvodnje tega izdelka v Hessnu, s tem povezanim posebnim znanjem in izkušnjami hessenskih sirarn, ki zagotavljajo visoko kakovost, ter zakoreninjenost sira „Hessischer Handkäse“/„Hessischer Handkäs“ v hessenski kuhinji kot hessenska nacionalna jed je ta sir znana in priljubljena regionalna specialiteta.

Sklic na objavo specifikacije:

http://register.dpma.de/DPMAregister/geo/detail/30599015.2